Si Palui: Kada Jara
Rami banar wan kada marasa muyak-muyaknya. Saraba dilipatgandakan, kabaikan kita satu, ganjarannya saribu.
SUDAH normal seperti biasa, satangah bulan limbah datangan jamaah haji. Rasa plong banar buhan haji wan hajjah karana takumpulan wan kaluarga di kampung halaman.
”Oh, Bu Hj.Rahimah, jarakah pian tulak haji, banyak habis duit?” takun Palui ka Hj Rahimah kawan guru satu sakulahan.
“Kada jara Lui ai? Jaka bulih tahun kena, handak tulak lagi?” Hj Rahimah lihum manyahuti.
“Umai rami banarkah di Makkah?” sahut Garbus.
“Rami banar wan kada marasa muyak-muyaknya. Saraba dilipatgandakan, kabaikan kita satu, ganjarannya saribu. Duit sariyal haja kawa manukar banyu minum, harakat luar biasa?” jar Hj Rahimah lancar banar bakesah.
“Kesah nang lucu di Makkah adakah Hk Rahimah?” takun kapala sakulah umpat manyurung pander.
“Ada Pak ai. Waktu ulun ka pasar wan kawan. Manukar tas, murah pada di Banjar, haraganya 40 riyal, sama wan 150 ribu rupiah. Kalu tas itu di Banjar haraganya 300 ribu, jadi kami tawar 35 riyal, hakun padagang Arabnya? Limbah itu kami jalan-jalan ka tuku lain, sakalinya sama barataan harga 40 riyal. Sudah itu kami buliki nang hakun manjual 35 riyal tadi, eh sakalinya…?” Hj.Rahimah kada manarusakan.
“Sakalinya apa,Bu Hj.Rahimah?” takun Palui.
“Kada hakun lagi. Itu tadi jadi hakun 35 riyal, karana nang manjual pambantu, ini aku bosnya, kada hakun bila kada 40 riyal? Walupun sudah kami sambat di sini tadi manukar 35 riyal…,” Hj Rahimah tatawa sambil bakesah.
“Sudah itu?” takun pulang Garbus.
“Tatap ai kami tukari, biar ai harga 40 riyal, apa bulih buat ngaran hati handak manukar tas, padahal jaka waktu tadi sakaligus manukarnya, 35 riyal haja, iya kalu?” ujar Hj Rahimah.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn